b'\n_START_ARTICLE_\nPravi somi\n_START_SECTION_\nOpis\n_START_PARAGRAPH_\nPravi somi so najobse\xc5\xbenej\xc5\xa1a dru\xc5\xbeina somov, v kateri je dvanajst rodov. V Evropi \xc5\xbeivi samo rod Silurus, v katerem sta dve vrsti; Evropski som (Silurus glanis) ter Silurus aristotelis, ki je raz\xc5\xa1irjen samo v ju\xc5\xbeni Gr\xc4\x8diji. Evropski som sodi med najve\xc4\x8dje sladkovodne ribe, saj lahko zraste do 5 metrov v dol\xc5\xbeino in lahko tehta tudi do 300 kg._NEWLINE_Pravi somi so zelo zna\xc4\x8dilna dru\xc5\xbeina, ki jo je lahko prepoznati po dobro vidnih in obi\xc4\x8dajno dolgih brkih, ki jih imajo okoli ust. Pri nekaterih vrstah so brki samo na spodnji \xc4\x8deljusti, pri nekaterih pa tudi ob zgornjih ustnicah._NEWLINE_Imajo dolga, valjasta telesa, ki niso nikoli pokrita z luskami. Hrbtne plavuti so obi\xc4\x8dajno kratke in nimajo trdih plavutnic. Predrepne plavuti so dolge in segajo od sredine trebuha vse do repne plavuti, kjer se pri nekaterih vrstah celo zdru\xc5\xbeijo. Usta pravih somov so polna drobnih zob, ki se lahko pri nekaterih vrstah nadaljujeo tudi po nebnici._NEWLINE_Pravi somi so veliki plenilci, ki se prehranjujejo z drugimi ribami, pa tudi z mrhovino in vodnimi pticami. V preteklosti so ljudje celo verjeli, da lahko odrasel som po\xc5\xbere celo otroka, za kar pa ni nobenih znanstvenih dokazov._NEWLINE_Somi se zadr\xc5\xbeujejo v po\xc4\x8dasi teko\xc4\x8dih ali stoje\xc4\x8dih vodotokih, kjer v globokih in temnih tolmunih pre\xc5\xbeijo na svoj plen._NEWLINE_Kulinari\xc4\x8dno so vse vrsta pravih somov izjemno okusne, a zelo mastne ribe. Ponekod so tudi pomembne gospodarske ribe._NEWLINE_\xc5\xa0tevilne vrste pravih somov pa so zaradi svojih zanimivih barv in nezahtevnosti za vzgajanje priljubljene akvarijske ribe.'